Έκρηξη στο εργοστάσιο «Βιολάντα»

Η έκρηξη στο εργοστάσιο «Βιολάντα» ήταν βιομηχανικό δυστύχημα που σημειώθηκε τα ξημερώματα της 26ης Ιανουαρίου 2026 στις εγκαταστάσεις της μπισκοτοποιίας «Βιολάντα» στα Τρίκαλα. Από την έκρηξη και την πυρκαγιά που ακολούθησε, έχασαν τη ζωή τους πέντε εργαζόμενες, ενώ τραυματίστηκαν αρκετοί ακόμη υπάλληλοι.

Το συμβάν χαρακτηρίστηκε ως μία από τις μεγαλύτερες εργασιακές τραγωδίες στην περιοχή της Θεσσαλίας τα τελευταία χρόνια, προκαλώντας πανελλήνια συγκίνηση και αντιδράσεις για τα μέτρα ασφαλείας στους χώρους εργασίας.

Τις ημέρες μετά το δυστύχημα, ήρθαν στο φως πληροφορίες για το ότι υπήρχαν σημαντικές παραλείψεις στα μέτρα ασφαλείας στο εργοστάσιο. Παράλληλα, εργαζόμενοι κατήγγειλαν στους ιδιοκτήτες του εργοστασίου ότι υπήρχαν έντονες οσμές για αρκετό χρονικό διάστημα, χωρίς να παρθούν μέτρα από την πλευρά της ιδιοκτησίας. Τον Νοέμβριο, οι διευθυντές της εταιρείας είχαν διώξει εκπροσώπους τοπικών συνδικάτων.

 Το χρονικό 
Η έκρηξη σημειώθηκε περίπου στις 03:55 τα ξημερώματα της Δευτέρας, 26 Ιανουαρίου 2026, στο κεντρικό κτίριο του εργοστασίου που βρίσκεται επί της Εθνικής Οδού Τρικάλων-Καρδίτσας. Σύμφωνα με μαρτυρίες και τα πρώτα πορίσματα της Πυροσβεστικής, η έκρηξη ήταν εξαιρετικά ισχυρή και έγινε αισθητή ακόμη και σε απόσταση οκτώ χιλιομέτρων, ενώ ακολούθησε εκτεταμένη πυρκαγιά που κατέστρεψε μεγάλο μέρος της μονάδας παραγωγής.

Την ώρα του συμβάντος στο εργοστάσιο βρισκόταν η νυχτερινή βάρδια. Πληροφορίες αναφέρουν ότι μέρος του προσωπικού βρισκόταν σε διάλειμμα, γεγονός που απέτρεψε μεγαλύτερο αριθμό θυμάτων. Ωστόσο, πέντε γυναίκες που παρέμεναν στα πόστα τους κοντά στους φούρνους και στο τμήμα παραγωγής εγκλωβίστηκαν και έχασαν τη ζωή τους.

 Θύματα 
Από τα συντρίμμια του εργοστασίου ανασύρθηκαν νεκρές πέντε γυναίκες, ηλικίας 35 έως 55 ετών. Οι σοροί τεσσάρων γυναικών εντοπίστηκαν τις πρώτες ώρες μετά την κατάσβεση της πυρκαγιάς, ενώ η σορός της πέμπτης αγνοούμενης εντοπίστηκε την επόμενη ημέρα, 27 Ιανουαρίου, απανθρακωμένη στο πόστο της.

Επιπλέον, μεταφέρθηκαν στο νοσοκομείο Τρικάλων οκτώ άτομα με τραύματα και αναπνευστικά προβλήματα, εκ των οποίων κανείς δεν διέτρεξε κίνδυνο για τη ζωή του.

 Αίτια και διερεύνηση 
Η Διεύθυνση Αντιμετώπισης Εγκλημάτων Εμπρησμού (Δ.Α.Ε.Ε.) ανέλαβε την προανάκριση για τα αίτια του δυστυχήματος. Σύμφωνα με τα πρώτα στοιχεία, ως πιθανότερη αιτία φέρεται η διαρροή αερίου (πιθανόν προπάνιο ή φυσικό αέριο) στο τμήμα των φούρνων ή στο υπόγειο ενώ εξετάζεται το σενάριο ανάφλεξης από σπινθήρα που οδήγησε σε ακαριαία έκρηξη. Επιπλέον, διερευνάται η λειτουργικότητα των συστημάτων πυρανίχνευσης και ασφαλείας της μονάδας. Έρευνες της πυροσβεστικής έδειξαν ότι υπήρχε διαρροή προπανίου από το εργοστάσιο εδώ και μήνες.

Στις 27 Ιανουαρίου, οι αρχές προχώρησαν στη σύλληψη του ιδιοκτήτη της επιχείρησης, του υπεύθυνου ασφαλείας και του υπεύθυνου βάρδιας. Σε βάρος τους σχηματίστηκε δικογραφία για τα αδικήματα της ανθρωποκτονίας από αμέλεια κατά συρροή, του εμπρησμού από αμέλεια και της πρόκλησης έκρηξης.

 Αντιδράσεις 
Το Εργατικό Κέντρο Τρικάλων, το Συνδικάτο Τροφίμων και Ποτών και άλλες οργανώσεις κήρυξαν απεργία για τις 27 Ιανουαρίου, διαδηλώνοντας για τις εργοδοτικές πολιτικές που έχουν σκοπό το κέρδος και αδιαφορούν για την ασφάλεια των εργαζομένων.

 Παραπομπές 

Κατηγορία:Βιομηχανικά ατυχήματα
Κατηγορία:Τρίκαλα
Κατηγορία:Γεγονότα στην Ελλάδα